**Notă informativă**

la proiectul de hotărîre a Guvernului privind redistribuirea

unor alocații aprobate prin Legea bugetului de stat

pentru anul 2018 nr.289/2017

Prezentul proiect de hotărîre a Guvernului este elaborat în conformitate cu prevederile art.60 al Legii finanţelor publice şi responsabilităţii bugetar-fiscale nr.181 din 25 iulie 2014, care permite cu acordul Guvernului, redistribuirea alocațiilor aprobate prin legea anuală a bugetului de stat, între autorități publice centrale (cu excepția celor independente) și între programele unei autorități, pînă la 10 la sută din volumul alocațiilor bugetare aprobate și art.16 al Legii bugetului de stat pentru anul 2018 nr.289 din 15 decembrie 2017, care autorizează Guvernul să redistribuie alocațiile aprobate între ministere, alte autorități/instituții bugetare, ca urmare a reorganizării structurale a administrației publice centrale subordonate Guvernului.

În baza prevederilor art.60 al Legii finanţelor publice şi responsabilităţii bugetar-fiscale nr.181/2014, conform solicitărilor parvenite, se propun redistribuiri de alocații atît **în cadrul unei autorități** cît și **între autorități publice centrale**.

Între programele gestionate se propun redistribuiri ***în cadrul următoarelor autorități publice:*** Ministerul Justiției, Ministerul Afacerilor Interne, Ministerul Economiei și Infrastructurii, Ministerul Agriculturii, Dezvoltării Regionale și Mediului, Ministerul Educației, Culturii și CercetăriiMinisterul Sănătății, Muncii și Protecției Sociale, Biroul Național de Statistică, Agenția Națională pentru Siguranța Alimentelor.

Redistribuiri de alocații ***între autorități publice centrale*** se propun în sumă de circa 26,4 mil.lei. Astfel, majorări de alocații se propun la următoarele autorități publice:

- Cancelaria de Stat – 14,8 mil.lei, pentru instalarea sistemului de iluminare pe bază de LED, procurări de mijloace fixe, inclusiv utilaj medical și achitarea agentului termic;

- Ministerul Justiției – 3,1 mil.lei, pentru acoperirea insuficienței la achitarea concediilor nefolosite și ajutorului material;

- Centrul Național Anticorupție – 4,6 mil.lei, pentru achitarea concediilor nefolosite, indemnizațiilor la încetarea contractului de muncă și prestațiile sociale și plata documentelor executorii;

-Consiliul Superior al Magistraturii – 2,0 mil.lei, pentru achitarea indemnizațiilor la încetarea contractului de muncă;

- Serviciul de Informații și Securitate -1,9 mil.lei, pentru achitarea concediilor nefolosite.

Majorările de alocații nominalizate, se propun din contul diminuării alocațiilorla următoarele autorități publice:

- Ministerul Afacerilor Externe și Integrării Europene – 18,0 mil.lei, în legătură cu economiile aferente pozițiilor vacante și cele identificate la diferența de curs valutar;

- Ministerul Agriculturii, Dezvoltării Regionale și Mediului – 2,1 mil.lei, din cauza nevalorificării alocațiilor pentru investiții capitale;

- Acțiuni generale – 6,3 mil.lei, economii identificate la plata cotelor de membru în organizațiile internaționale.

Concomitent, în baza **prevederilor art.16 al Legii bugetului de stat pentru anul 2018 nr.289/2017,** se propune redistribuirea alocațiilor bugetare în sumă de 0,7 mil.lei pentru acoperirea soldului negativ, format la Agenția Rezerve Materiale în procesul transmiterii acesteia în subordinea Ministerului Afacerilor Interne.

În rezultatul redistribuirilor de alocații operate, volumul total al cheltuielilor de personal se majorează cu circa 8,8 mil.lei și se încadrează în limita stabilită, iar cheltuielile pentru investiții capitale se diminuează cu circa 5,6 mil.lei, reieșind din revizuirea posibilităților de valorificare a mijloacelor prevăzute în aceste scopuri.

Redistribuirile de alocații, propuse la anexa nr.3 „Bugetele autorităților finanțate de la bugetul de stat” la Legea bugetului de stat pentru anul 2018 sunt prezentate în anexă la proiectul de hotărâre a Guvernului.

Pentru transparență, bugetele aprobate la care se propun modificări, sînt prezentate în tabelul la prezenta Notă informativă.

Proiectul de hotărîre în cauză a fost plasat pe pagina web pentru consultare publică, precum și remis pentru avizare Ministerului Economiei și Infrastructurii și pentru expertizare Ministerului Justiției și Centrului Național Anticorupție.

**Ministru Octavian ARMAȘU**